Annual Report on the Safety of Offshore Oil and Gas Operations in the European Union for the Year 2019

Retsgrundlaget for rapporten er Europa-Parlamentets og Rådets direktiv 2013/30/EU af 12. juni 2013 om sikkerheden i forbindelse med offshore olie- og gasaktiviteter og om ændring af direktiv 2004/35/EF ("offshoresikkerhedsdirektivet"). Denne lovgivning sigter mod at opnå et højt sikkerhedsniveau for offshore olie- og gasaktiviteter til fordel for i) arbejdstagere, ii) miljøet, iii) offshoreplatforme og -udstyr og iv) økonomiske aktiviteter såsom fiskeri og turisme. Direktivet er gennemført i medlemsstaterne og bidrager derigennem til at i) forebygge større uheld, ii) reducere antallet af hændelser og iii) sikre en effektiv opfølgning på uheld og hændelser med henblik på at afbøde virkningen heraf.

I tråd med de tidligere rapporter har denne årsrapport følgende formål: i) at tilvejebringe data om antal anlæg i EU og deres type, ii) at fremlægge oplysninger om sikkerhedshændelser i disse anlæg og iii) at vurdere sikkerhedsniveauet i offshore olie- og gasaktiviteter. For hver årsrapport vil analysen af tendenser give mere og mere mening. Endvidere skal serien af årsrapporter tjene som registrering af sikkerhedsniveauet i medlemsstaternes olie- og gasaktiviteter.

Denne rapport er baseret på årsrapporter og data indberettet af medlemsstaterne i henhold til offshoresikkerhedsdirektivet. Kommissionen har modtaget data fra Bulgarien, Cypern, Danmark, Frankrig, Grækenland, Irland, Italien, Kroatien, Letland, Malta, Nederlandene, Polen, Portugal, Rumænien, Spanien og Tyskland samt Det Forenede Kongerige (der stadig var en EU-medlemsstat i 2019). Størstedelen af anlæggene findes i Nordsøen og Atlanterhavet (366 anlæg), mens der er 165 anlæg i Middelhavet, 9 i Sortehavet og 2 i Østersøen.

De kompetente myndigheder i medlemsstaterne har foretaget inspektion af 337 offshoreanlæg under deres jurisdiktion i 2019. Efter en række hændelser gennemførte tre medlemsstater (Det Forenede Kongerige, Italien og Rumænien) undersøgelser i rapporteringsperioden. Det Forenede Kongerige har gennemført 39 undersøgelser vedrørende sikkerheds- og miljøproblemer og 2 undersøgelser vedrørende større uheld. Italien har gennemført 1 undersøgelse af et større uheld (ingen undersøgelser vedrørende sikkerheds- og miljøproblemer), og Rumænien har gennemført 1 undersøgelse vedrørende sikkerheds- og miljøproblemer.

2. RETSGRUNDLAG

Kommissionen udarbejder i henhold til offshoresikkerhedsdirektivets artikel 25 en årlig rapport om sikkerheds- og miljøvirkninger af offshore olie- og gasaktiviteter på grundlag af de indberettede oplysninger fra medlemsstaterne. Medlemsstaterne forelægger en årlig rapport for Kommissionen, der indeholder de i punkt 3 i bilag IX til offshoresikkerhedsdirektivet omhandlede oplysninger.

De årlige rapporter, som medlemsstaterne skal aflægge efter artikel 25, skal mindst indeholde følgende oplysninger:

a) anlæggenes antal, alder og placering

b) antallet og arten af udførte inspektioner og undersøgelser og derudover eventuelle håndhævelsesforanstaltninger eller domstolsafgørelser

c) hændelsesdata indhentet ved anvendelse af det fælles indberetningssystem, der er fastsat i artikel 23

d) alle væsentlige ændringer af reguleringsrammerne for offshore aktiviteter

e) resultaterne af offshore olie- og gasaktiviteter.

Medlemsstaterne fremsender de krævede oplysninger senest den 1. juni året efter indberetningsperioden (f.eks. den 1. juni 2020 for indberetningsperioden 2019).

Medlemsstaterne skal ved rapporteringen anvende et fælles format, som findes i Kommissionens gennemførelsesforordning (EU) nr. 1112/2014 af 13. oktober 2014. Gennemførelsesforordningen fastsætter et fælles format for i) udveksling af oplysninger om indikatorer for større farer til brug for operatører og ejere af offshore olie- og gasanlæg og ii) offentliggørelse af oplysninger om indikatorer for større farer. Et vejledende dokument fra Kommissionen af 25. november 2015 indeholder yderligere konkrete oplysninger om gennemførelsesforordningen og en gennemgang af, hvordan rapporteringsformatet skal anvendes.

3. METODE OG OPLYSNINGER FRA MEDLEMSSTATERNE

I henhold til punkt 3 i bilag IX til offshoresikkerhedsdirektivet skal medlemsstaterne fremsende klart definerede og afgrænsede oplysninger om sikkerhedshændelser i deres offshore olie- og gassektor ved hjælp af de skabeloner, der findes i gennemførelsesforordning (EU) nr. 1112/2014. De fremsendte data skal omfatte oplysninger om offshore olie- og gasanlæg i EU som f.eks. antal, type, placering og alder. Rapporterne fra medlemsstaterne skal endvidere indeholde oplysninger om antallet af i) gennemførte offshoreinspektioner, undersøgelser og håndhævelsesforanstaltninger, ii) hændelser efter kategori og iii) skader.

Kommissionen har vurderet dataene for de enkelte medlemsstater samt sikkerhedsniveauet i offshoreregionerne. I den forbindelse anlægger Kommissionen følgende betragtning: i) Tyskland, Danmark, Frankrig, Det Forenede Kongerige, Irland og Nederlandene hører til regionen Nordsøen og Atlanterhavet, ii) Spanien, Grækenland, Kroatien, Italien og Malta hører til regionen Middelhavet, iii) Bulgarien og Rumænien hører til regionen Sortehavet, og iv) Letland og Polen hører til regionen Østersøen.

Kommissionen har i sin årsrapport for 2019 anvendt oplysninger fremsendt af Bulgarien, Cypern, Danmark, Frankrig, Grækenland, Irland, Italien, Kroatien, Nederlandene, Polen, Rumænien, Spanien og Tyskland samt Det Forenede Kongerige. De øvrige medlemsstater er enten ikke aktive inden for offshore olie- og gassektoren eller har ikke fremsendt oplysninger, der er relevante for denne rapport.